**PASĂREA PHOENIX**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vă întreb pe voi îngeri de pază

Care zi și noapte stați de priveghe

Cum înfloresc crinii serafici

Din țărâna de pe morminte opacă?

Cum cresc din cenuşă aripile

De foc ale Pasărei Phoenix,

Înveșmântând cu lumină

Cerul întreg și pământul?

Pe jeratecul crugurilor celeste

S-au topit sorii şi galaxiile

Şi s-au umplut clepsidrele

Cu nisipul de aur al stelelor.

Râurile de sânge ale veacului

S-au vărsat în ocean amurgind.

Pe pământ au rămas însingurate,

Încremenite în rugăciunea

De seara doar oasele fragile

Ale sfinților mărturisitori

Să se albească precum varul

Precum fosforul înțelepciunii

Divine, felinare aprinse

Să ne lumineze calea,

Pe colinele pe care vom înnopta

Până când se va crăpa iarăşi ziuă.

Tot așa și Phoenix, pasărea nemuritoare,

Şi-a făcut cuib în întunericul nopţii

Şi aşteaptă acolo până când

O nouă dimineaţă va înflori

Din lujerii de lumină lină

Ai Logosului increat.

Copyright © 2017 Marin Mihalache